《冬至有事於南郊敬成八章章八句》
清代·弘历

于昭天鉴，眷於有德。佑我太祖，东土是式。帝命不显，皇清不灵。

明德惟馨，以畀万邦。

赫赫太祖，天笃其祜。穆穆太宗，丕显丕承。骏德光昭，爰受鸿名。

建国纪元，肇定大清。

暨我世祖，混一区夏。圣祖绍之，容民厚下。民安於耕，物适於野。

六十一年，惟天降嘏。

皇考翼翼，思为君难。立纲陈纪，祗承克艰。授位渺躬，受命自天。

敬念绍庭，敢忘寅虔。

日惟长至，爰卜南郊。三斋五戒，将事吉朝。式瞻百辟，玉佩金貂。

式虔尔心，无或逍遥。

爰升燔柴，燔柴维烈。爰陈俎豆，俎豆维洁。惟予小子，敬捧苍璧。

明明帝神，尚其来格。

神之格思，降福穰穰。敢曰予小子，诚通昊苍。自我祖宗，受嘏惟纯。

景命绵绵，逮我后人。

伐鼓渊渊，建旆翩翩。祀事用成，福禄来骈。匪以祭而专，匪以燕而迁。

对越昊天，岂敢间兮乾乾。